****

##### ЧӐВАШ РЕСПУБЛИКИН

##### САККУНӖ

**ЧӐваш Республикин территорийӗнче**

**граждансене шӑплӑхпа тата канлӗхпе**

**тивӗҫтересси ҪИНЧЕН**

*Чӑваш Республикин Патшалӑх Канашӗ*

*2023 ҫулхи чӳк уйӑхӗн 30-мӗшӗнче*

*йышӑннӑ*

## 1 статья. Ҫак Саккун право тӗлӗшӗнчен йӗркелесе тӑракан ыйтусем

1. Ҫак Саккун Чӑваш Республикин территорийӗнче граждансене шӑплӑхпа тата канлӗхпе тивӗҫтерес енӗпе ҫыхӑннӑ хутшӑнусене йӗркелесе тӑрать.

2. Ҫак Саккунӑн положенийӗсем граждансем, должноҫри тата юридически сӑпатсем пурнӑҫлакан ҫак ӗҫсемпе ҫыхӑннӑ ӗҫсене пырса тивмеҫҫӗ:

1) правӑна пӑснисене чарса лартассипе тата сирсе ярассипе, аварие, хӑй тӗллӗн пулакан инкексене, чрезвычайлӑ ытти лару-тӑрӑва сирессипе тата ун сиенне пӗтерессипе, граждансен хӑрушсӑрлӑхне тивӗҫтернипе
е халӑхӑн пурнӑҫ условийӗсене тивӗҫтерекен объекчӗсем ӗҫленипе ҫыхӑннӑ пӗр тӑхтамасӑр пурнӑҫламалли ӗҫсене тӑвассипе;

2) тӗн йӑли-йӗркисене тата церемонийӗсене ирттернӗ чухне, ҫавӑн пекех патшалӑх влаҫӗн органӗсен е вырӑнти хӑй тытӑмлӑх органӗсен йышӑнӑвӗ тӑрӑх е тата вӗсемпе килӗштернӗ тӑрӑх ирттерекен культурӑпа массӑллӑ мероприятисем, спорт тата массӑллӑ ытти мероприятисем ирттернӗ чухне тӑвакан ӗҫсемпе;

3) Раҫҫей Федерацийӗн Административлӑ правӑна пӑснисем ҫинчен калакан кодексӗпе правӑна пӑснӑшӑн административлӑ яваплӑх пӑхса хӑварнӑ ӗҫсемпе;

4) Ҫӗнӗ ҫул уявне раштав уйӑхӗн 31-мӗшӗнче 22 сехетрен пуҫласа кӑрлач уйӑхӗн 1-мӗшӗнчи 4 сехетчен ирттерессипе.

2 статья. Граждансен шӑплӑхне тата канлӗхне тивӗҫтермелли требованисене пырса тивекен вӑхӑт тапхӑрӗсем

Граждансен шӑплӑхне тата канлӗхне тивӗҫтермелли ҫак Саккунпа палӑртнӑ требованисем ҫак вӑхӑт тапхӑрӗсене пырса тивеҫҫӗ:

1) тунтикунран пуҫласа эрнекунччен (эрнекуна кӗртсе) 23 сехетрен пуҫласа 7 сехетчен, нумай хваттерлӗ ҫуртсенчи граждансен шӑплӑхне тата канлӗхне пӑсакан строительствӑпа монтаж, строительствӑпа юсав ӗҫӗсем тӗлӗшпе вара – 20 сехетрен пуҫласа 8 сехетчен;

2) шӑматкун, вырсарникун тата Раҫҫей Федерацийӗн саккунӗсемпе палӑртнӑ ӗҫлемелле мар уяв кунӗсенче 22 сехетрен пуҫласа 9 сехетчен, нумай хваттерлӗ ҫуртсенчи граждансен шӑплӑхне тата канлӗхне пӑсакан строительствӑпа монтаж, строительствӑпа юсав ӗҫӗсем тӗлӗшпе вара – 19 сехетрен пуҫласа 9 сехетчен;

3) 13 сехетрен пуҫласа 15 сехетчен кашни кун нумай хваттерлӗ ҫуртсенчи граждансен шӑплӑхне тата канлӗхне пӑсакан строительствӑпа монтаж, строительствӑпа юсав ӗҫӗсем тӗлӗшпе, ҫав ӗҫсене нумай хваттерлӗ ҫурта хута янӑ кунран пуҫласа 24 уйӑх хушшинче пурнӑҫлакан тӗслӗхсемсӗр пуҫне;

4) ҫак Саккунӑн 4 статйин 4–6-мӗш пункчӗсемпе пӑхса хӑварнӑ ӗҫсем (ӗҫсем туманни) тӗлӗшпе талӑкӗпе.

3 статья. Граждансен шӑплӑхне тата канлӗхне тивӗҫтермелли объектсем

Граждансен шӑплӑхне тата канлӗхне тивӗҫтермелли объектсен шутне ҫаксем кӗреҫҫӗ:

1) нумай хваттерлӗ ҫуртсенчи пурӑнмалли пӳлӗмсем тата пурте усӑ куракан пӳлӗмсем, блок мелӗпе лартакан пурӑнмалли ҫуртсем, общежитисем;

2) нумай хваттерлӗ ҫуртсен тата харпӑр хӑй валли тунӑ ҫурт-йӗрсен ҫурт ҫумӗнчи территорисем, автомобиль транспорчӗн стоянкисем, пурӑн­малли зонӑсенче (вӗсене Раҫҫей Федерацийӗн Хула строительствин кодексӗнче палӑртса хӑварнӑ) вырнаҫнӑ ача-пӑча тата спорт площадкисем;

3) медицина, вӗренӳ организацийӗсен тата социаллӑ, реабилитаци пулӑ­шӑвне парас тата сывлӑха ҫирӗплетес ыйтусене тивӗҫтерекен, вӑхӑтлӑха куҫса килнӗ граждансене вӑхӑтлӑха вырнаҫтарас тата (е) тивӗҫтерес енӗпе ӗҫсем тӑвакан ытти организацисен объекчӗсем (территорийӗсем);

4) граждансем харпӑр хӑй валли сад ӗрчетекен тата пахча ҫимӗҫ туса илекен территорисем.

4 статья. Граждансен шӑплӑхне тата канлӗхне тивӗҫтермелли требованисем

Чӑваш Республикин территорийӗнчеҫак Саккунӑн 2 статйинче па­лӑртнӑ вӑхӑт тапхӑрӗсенче ҫак Саккунӑн 3 статйинче кӑтартнӑ объектсенчи граждансен шӑплӑхне тата канлӗхне пӑсасси патне илсе ҫитерекен ӗҫсем (ӗҫсем туманни) тума юрамасть, вӗсем ҫакнашкал ӗҫсенче палӑраҫҫӗ:

1) хытӑ кӑшкӑрашнинче, тӑпӑртатнинче, шӑхӑрнинче, юрланинче, музыка инструменчӗсемпе усӑ курнинче, шакканинче, сӗтел-пукана куҫарнинче;

2) граждансен шӑплӑхне тата канлӗхне пӑсасси патне илсе ҫитерекен строительствӑпа монтаж, строительствӑпа юсав, тиевпе пушатмалли ӗҫсем туса ирттернинче;

3) сасӑ кӑларакан тата сасӑ вӑйлатакан хатӗрсене (радиоприемниксене, магнитофонсене, телевизорсене тата ыттисене), ҫав шутра транспорт хатӗрӗсем, балконсем тата чӳрече янаххисем ҫине вырнаҫтарнисене, вӑйлӑ сасӑ кӑларттарса усӑ курнинче;

4) транспорт хатӗрне харпӑрлӑхра тытакан (хуҫа) транспорт хатӗрӗн ӗҫлесе кайнӑ хурал сигнализацине сӳнтерес енӗпе мерӑсем йышӑнманнинче;

5) Раҫҫей Федерацийӗн ҫул-йӗр хӑрушсӑрлӑхӗ ҫинчен калакан нормативлӑ право акчӗсемпе пӑхса хӑварман тӗслӗхсенче транспорт хатӗрӗн сасӑ сигналӗсемпе усӑ курнинче;

6) нумай хваттерлӗ ҫуртӑн пурӑнмалли е пурӑнмалли мар пӳлӗмӗнче килти чӗр чун хуҫи килти чӗр чуна вӗрме, улама тата килти чӗр чун кӑларакан ытти шӑв-шава чарас енӗпе мерӑсем йышӑнманнинче;

7) пиротехника хатӗрӗсемпе усӑ курнинче.

5 статья. **Граждансен шӑплӑхне тата канлӗхне пӑснӑшӑн тытакан яваплӑх**

Граждансем, должноҫри ҫынсем, юридически сӑпатсем граждансен шӑплӑхне тата канлӗхне пӑсакан, ҫак Саккунпа пӑхса хӑварнӑ ӗҫсене (ӗҫсем туманнине) тусан вӗсене Чӑваш Республикин "Чӑваш Республикинче административлӑ правӑна пӑснисем ҫинчен" 2003 ҫулхи утӑ уйӑхӗн 23-мӗшӗнчи
22 №-лӗ саккунӗпе килӗшӳллӗн административлӑ майпа явап тыттараҫҫӗ.

6 статья. Ҫак Саккун вӑя кӗресси

Ҫак Саккун 2024 ҫулхи пуш уйӑхӗн 1-мӗшӗнчен пуҫласа вӑя кӗрет те 2030 ҫулхи нарӑс уйӑхӗн 28-мӗшӗччен (кӗртсе) вӑйра тӑрать.

|  |  |
| --- | --- |
| Чӑваш РеспубликинПуҫлӑхӗ | О. Николаев |

Шупашкар хули

2023 ҫулхи чӳк уйӑхӗн 30-мӗшӗ

91 №